Beszámoló a 8. Föld és Gyermek konferenciáról

Megerősítő gondolatok, értő párbeszéd, élénk műhelymunka, közös kerti tevékenykedés, jövőbe mutató szándékok – ezek jellemezték a konferenciát.

A konferenciára 60-70 résztvevő látogatott el szerte az országból, köztük tucatnyi értéktárs, hasonló irányokban tevékenykedő kezdeményezésből. Kiadványainkból is szép számmal vásároltak.

A pénteki frontális előadást és beszélgetést másnap műhelymunka követte, melyen kiscsoportokban idézték fel a jelenlévők az előadás legfontosabb gondolatait és megfogalmazták kapcsolódó kérdéseiket, amelyek az önzetlenség, az individuális és a közösségi út kapcsolódásai, a Föld és az ember gyógyításának témái köré rendeződtek.

Szombat délután négy helyszínen nyílt lehetőség valamilyen „tevékenység” gyakorlására. Komposztálás, preparátum készítése és szétszórása, palánták kiültetése és hasonló tevékenységek gyakorlásában szerezhettek a résztvevők konkrét tapasztalatokat.

A program a résztvevők visszatekintésével zárult, amikor minden jelenlévő elmondhatta, mi az, amit értékként felvett magába és tovább tud vinni saját nevelési terébe. A konferencián tucatnyi kapcsolódó kezdeményezés képviselte és mutatta be magát szerte az országból. Mindenki számára világossá vált, hogy mennyire fontos e kezdeményezések rendszeres találkozása és együttműködése, amit egyesületünk a jövőben is támogatni szeretne.

A résztvevők nagyrészt pedagógusok voltak, az óvodától a középiskoláig minden korosztály tanítói megjelentek, mellettük szülők, gazdák és kézművesek is részt vettek ismereteket és tapasztalatcserét, együttműködést keresve.

A szervezést, az előkészítést és a lebonyolítást egyesületünk tagjai önkéntes munkában végezték. A büfét tanulócsoportjaink szülői közösségei szervezték, működtették és kínálatát maguk készítették.

Köszönjük minden önkéntesünknek, munkatársunknak, a szülői körünk tagjainak - a gondoskodást, figyelmet és a finomságokat.

Köszönjük a támogatóknak az adományokat, a résztvevőknek, hogy eljöttek és együtt kerestük a jövő cselekvési lehetőségeit.

További információk:

 <https://farmiskola.hu/>

<https://farmiskola.hu/category/tevekenysegeink/fold-es-gyermek>